

Latvijas Republika

**TALSU NOVADA PAŠVALDĪBAS DOME**

Nodokļu maksātāja reģistrācijas Nr. 90009113532

Kareivju iela 7, Talsi, Talsu nov., LV-3201, tālr. 63232110, e-pasts pasts@talsi.lv

*PROJEKTS*

**LĒMUMS**

(PROTOKOLS Nr.\_\_\_\_,\_\_\_. punkts)

Talsos

\_\_.11.2024. Nr. \_\_\_\_\_

**Par izmaiņām nešķirotu sadzīves atkritumu apsaimniekošanas maksā**

Talsu novada pašvaldībā (turpmāk – Pašvaldība) saņemts SIA “Atkritumu apsaimniekošanas sabiedrība “PIEJŪRA”” (turpmāk – Sabiedrība) 2024. gada 12. novembra iesniegums Nr. NOS-2024-1-4-25 “Par SIA “Atkritumu apsaimniekošanas sabiedrība “PIEJŪRA”” nešķirotu sadzīves atkritumu savākšanas maksas aprēķinu” (turpmāk – Iesniegums) (reģistrēts 12.11.2024. ar Nr. NPCP/24/12-20/8185/S), kurā lūgts izskatīt un apstiprināt izmaiņas nešķirotu sadzīves atkritumu apsaimniekošanas maksā, no 2025. gada 1. janvāra nosakot maksu par nešķirotu sadzīves atkritumu apsaimniekošanu 26,28 EUR/m3 bez pievienotās vērtības nodokļa un maksu par dalīti savākto bioloģisko atkritumu savākšanu 15,77 EUR/m3 bez pievienotās vērtības nodokļa.

[1] Starp Pašvaldību un Sabiedrību 2018. gada 31. janvārī noslēgts līgums Nr. 9- 23/12/2018 par sadzīves atkritumu apsaimniekošanu Talsu novadā (turpmāk – Līgums), savukārt, ar Talsu novada domes 2022. gada 29. decembra lēmumu Nr. 629 “Par vienotas sadzīves atkritumu apsaimniekošanas zonas izveidošanu” tika noteikta vienota sadzīves atkritumu apsaimniekošanas zona ar Tukuma novada pašvaldību.

Atkritumu apsaimniekošanas likuma (turpmāk – AAL) 39. panta pirmajā daļā noteikts, ka nešķirotu sadzīves atkritumu apsaimniekošanas (izņemot sadzīves atkritumu reģenerāciju) maksu atkritumu sākotnējam radītājam vai valdītājam veido:

1. pašvaldības lēmumā apstiprinātā maksa ar sadzīves atkritumu apsaimniekošanu, kurā tiek ietvertas visas izmaksas par nešķiroto un dalīti savākto atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, maksa par uzglabāšanu un šo darbību veikšanai nepieciešamo infrastruktūras objektu izveidošanu un uzturēšanu, kā arī starpība starp dalīti savāktu bioloģisko atkritumu apsaimniekošanas izmaksām;
2. maksa par nešķirotu sadzīves atkritumu apstrādi saskaņā ar Sabiedrisko pakalpojumu regulēšanas komisijas apstiprinātu tarifu.

AAL 39. panta ceturtajā daļā noteikts, ka maksu par sadzīves atkritumu apsaimniekošanu pārrēķina, ja par 10 procentiem un vairāk mainās šā panta pirmās daļas 1. punktā minētās izmaksas atkritumu tilpuma un masas attiecības mērījumu koeficienta piemērošanas rezultātā, un ieņēmumu daļa, kuru atkritumu apsaimniekotājs gūst kā starpību nešķirotu sadzīves atkritumu apstrādes tarifa maksājumā starp savākto un atkritumu apsaimniekošanas reģionālajam centram nodoto sadzīves atkritumu daudzumu.

Saskaņā ar Līguma 3.2. punktu, maksu par nešķirotu sadzīves atkritumu savākšanu, pārkraušanu un uzglabāšanu pārskata ne biežāk kā:

1. reizi ceturksnī, ja salīdzinot ar situāciju Līguma noslēgšanas brīdī, par 20 procentiem vai vairāk mainās dīzeļdegvielas, elektroenerģijas vai dabasgāzes cena;
2. reizi gadā, ja, salīdzinot ar situāciju Līguma noslēgšanas brīdī, par 10 procentiem vai vairāk mainās šādu izmaksu komponenšu – transporta izdevumi nešķirotu atkritumu savākšanai, transporta izdevumi šķiroto atkritumu savākšanai, infrastruktūras uzturēšanas izdevumi, administrācijas izmaksas, citi pamatoti izdevumi, kuri tieši attiecināmi uz atkritumu savākšanu un iekļauti Līguma 3.1.apakšpunktā noteiktās maksas aprēķinā – summa, vai, ja, salīdzinot ar situāciju Līguma noslēgšanas brīdī, par 10 procentiem vai vairāk mainās saskaņā ar Ministru kabineta noteikumiem noteiktā nešķiroto sadzīves atkritumu masas un tilpuma attiecība.

Saskaņā ar AAL 39.1 pantu, maksu par dalīti savākto bioloģisko atkritumu apsaimniekošanu nosaka 60 procentu apmērā no nešķirotu sadzīves atkritumu apsaimniekošanas maksas.

[2] Ņemot vērā iepriekš minēto, Sabiedrība ir izstrādājusi un iesniegusi nešķirotu sadzīves atkritumu apsaimniekošanas maksas aprēķinu:

|  |  |  |
| --- | --- | --- |
| **Pozīcija** | **Maksa no 01.01.2024. EUR/m3** | **Maksa no 01.01.2025. EUR/m3** |
| Nešķirotu sadzīves atkritumu apglabāšanas pakalpojuma komponente | 5,24 | 4,78 |
| Dabas resursu nodoklis | 4,26 | 4,24 |
| Nešķirotu sadzīves atkritumu savākšanas pakalpojuma maksa | 13,73 | 17,26 |
| **Nešķirotu sadzīves atkritumu apsaimniekošanas maksa bez PVN** | **23,23** | **26,28** |
| Pievienotās vērtības nodoklis, 21% | 4,88 | 5,52 |
| **Nešķirotu sadzīves atkritumu apsaimniekošanas maksa ar PVN** | **28,11** | **31,79** |
|  |  |  |
| **Bioloģisko atkritumu apsaimniekošanas maksa bez PVN** | **13,94** | **15,77** |
| Pievienotās vērtības nodoklis, 21% | 2,93 | 3,31 |
| **Bioloģisko atkritumu apsaimniekošanas maksa ar PVN** | **16,87** | **19,08** |

Ar 2024. gada 1. oktobri sadzīves atkritumu masas un tilpuma attiecība noteikta 97,1 kg/m3 (iepriekš 106,5 kg/m3). Sadzīves atkritumu masas un tilpuma attiecība noteikta atbilstoši Ministru kabineta 2018. gada 21. augusta noteikumiem Nr. 537 “Sadzīves atkritumu masas un tilpuma attiecības mērījumu veikšanas un noteikšanas kārtība” 3.2. punktā noteiktajam veidam.

Saskaņā ar Dabas resursa nodokļa likuma 3. pielikumu, dabas resursa nodokļa likme par vienu tonnu apglabājamo sadzīves atkritumu no 2025. gada 1. janvāra noteikta 120,00 EUR apmērā.

Sabiedrība informē, ka par 34,2% ir pieaugusi izmaksu komponenšu – transporta izdevumi nešķirotu atkritumu savākšanai, transporta izdevumi šķiroto atkritumu savākšanai, infrastruktūras uzturēšanas izdevumi, administrācijas izmaksas, citi pamatoti izdevumi, kuri tieši attiecināmi uz atkritumu savākšanu, summa, savukārt, par 71% samazinājusies ieņēmumu daļa par otrreizējo izejvielu realizāciju. Nešķirotu sadzīves atkritumu apsaimniekošanas maksas palielināšana Sabiedrībai ir būtiska, lai nodrošinātu balansu starp sniegto pakalpojumu kvalitāti un maksas apmēru, saglabātu finanšu stabilitāti un nodrošinātu kredītspēju, lai veidotu resursus infrastruktūras uzturēšanai un Sabiedrības attīstībai.

Ņemot vērā visu iepriekš minēto un pamatojoties uz Pašvaldību likuma 4. panta pirmās daļas 1. punktu un 10.panta pirmās daļas 21.punktu, Atkritumu apsaimniekošanas likuma 18. panta sesto daļu, 39. panta pirmās daļas 1. punktu, 39.1 pantu, Finanšu komitejas 2024. gada 20. novembra atzinumu,

**Talsu novada pašvaldības dome nolemj:**

1. Noteikt, ka ar 2025. gada 1. janvāri maksa par nešķirotu sadzīves atkritumu savākšanu, pārvadāšanu, pārkraušanu, šķirošanu, uzglabāšanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu Talsu novada administratīvajā teritorijā ir 17,26 EUR/m3, bez pievienotās vērtības nodokļa.
2. Noteikt, ka ar 2025. gada 1. janvāri maksa par dalīti savākto bioloģisko atkritumu apsaimniekošanu Talsu novada teritorijā ir 15,77 EUR/m3, bez pievienotās vērtības nodokļa.

Domes priekšsēdētāja vietniece tautsaimniecības jautājumos S. Pētersone

Slavinska 28393940

daira.slavinska@talsi.lv

Lēmumu nosūtīt:

1) Izpilddirektoram;

2) Juridiskajam, iepirkumu un kapitālsabiedrību uzraudzības departamentam;

3) Finanšu un grāmatvedības departamentam;

4) Administratīvajam departamentam;

5) SIA “Atkritumu apsaimniekošanas sabiedrībai “PIEJŪRA””;

6) Tukuma novada pašvaldībai.